DA Den Europæiske Unions Tidende C 248/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 248/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUME

RÅDETS FORORDNING (EF) Nr. 510/2006

»GYULAI KOLBÁSZ« ELLER »GYULAI PÁROSKOLBÁSZ«

EF-Nr.: HU-PDO-0005-0394-21.10.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Földművelésügyi és Vidékfejlesztési Minisztérium, Élelmiszerlánc-elemzési Főosztály (Departmentet for fødekædeanalyser under ministeriet for landbrug og udvikling af landdistrikter) Adresse: Budapest Kossuth Lajos tér 11. 1055 MAGYARORSZÁG/HUNGARY Tel. +36 13014419 Fax +36 13014808 E-mail: zobore@fvm.hu

2. Sammenslutning:

Foreningen for brug af den geografiske produktbetegnelse GYULAI.

Navn: Gyulai Húskombinát Zrt. Adresse: Gyula Kétegyházi út 3. 5700 MAGYARORSZÁG/HUNGARY Tel. +36 66620220 Fax +36 66620202 E-mail: info@gyulahus.hu

Navn: Csabahús Kft. Adresse: Békéscsaba Kétegyházi út 8. 5600 MAGYARORSZÁG/HUNGARY Tel. +36 66443211 Fax +36 66441723 E-mail: csabahus@csabahus.hu Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1,2: Kødprodukter

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Gyulai kolbász« eller »Gyulai pároskolbász«

4.2. Beskrivelse:

»Gyulai kolbász« eller »Gyulai pároskolbász« fremstilles af hakket kød og spæk fra krydsninger af ungarske store hvide slagtesvin, langhårede »Mangalica« og ungarske svineracer fra lavlandet samt Hamshire-, Duroc- og Pietrain-racer og deres krydsninger, opfedet til mindst 135 kg. Den passende kvalitet svinekød, som kræves til fremstillingen af »Gyulai kolbász« eller »Gyulai pároskolbász«, fås ved manuel udbening, hvilket gør det muligt omhyggeligt at fjerne sener ved forarbejdningen af næsten samtlige af svinets kødpartier.

»Gyulai kolbász« eller »Gyulai pároskolbász« er et kødprodukt med mindst 15 % proteinindhold uden bindevæv bestående af svinekød og spæk skåret i 4-6 mm stykker, som fyldes i svinetarme (eller, når det fremstilles med henblik på at blive skåret i skiver, i kunsttarme, som er gennemtrængelige for damp). Pølserne, som hænger sammen to og to, krydres med salt, sød og stærk paprika, hvidløg, peber og stødt kommen, og ryges primært over bøgetræ og konserveres ved tørring.

»Gyulai kolbász« eller »Gyulai pároskolbász« har en diameter på 26-40 mm og fås som to sammenhængende pølser på 18-26 cm eller skiveskåret. Skindet er rent, uden skader og mug, er let nopret i overfladen og har en rødbrun farve, hvor fedtklumperne skinner igennem. Pølsen er kompakt, smidig og smuldrer ikke, og den er let at skære. Skærefladen viser en jævn fordeling af kødstykker på 4-6 mm og fedtklumper i en ensartet kødmasse. Pølsen har en behagelig røget og krydret duft og en harmonisk smag, som skyldes den krydderiblanding, der er anvendt.

Pølsen sælges parvis med en mærkat omkring den ene af pølserne. »Gyulai kolbász« eller »Gyulai pároskolbász« sælges også parvis vakumpakket eller pakket i modificeret atmosfære i en emballage med tryk på. »Gyulai kolbász« eller »Gyulai pároskolbász«, der fremstilles med henblik på at blive solgt skiveskåret, fås ikke i par; ved den skiveskårne pølse er skindet fjernet og pølseskiverne vakumpakket i pakker af forskellig størrelse.

Varens kemiske sammensætning:

Vandaktivitet: højst 0,91 Vand/protein-forhold: højst 1,5 Fedt/protein-forhold: højst 2,7 Kød/protein-indhold uden bindevæv: mindst 15 % Natriumchlorid-indhold: højst 5,0 %

4.3. Geografisk område:

»Gyulai kolbász« eller »Gyulai pároskolbász« fremstilles inden for det administrative område, som byerne Gyula og Békéscsaba udgør.

4.4. Bevis for oprindelse:

Alle råvarer og krydderier m.m., der leveres til fabrikken, har et identifikationsnummer, som også fremgår af produktionsdokumentationen.

Den vare, der skal fremstilles, får en permanent kode, som identificerer varen under hele fremstillingsprocessen. Et løbenummer, som indeholder varens kodenummer og fremstillingsdato, benyttes til at identificere det færdige produkt. Oplysninger om råvarer og krydderier m.m. indgår i produktionsoptegnelserne.

Løbenummeret — og følgelig vareidentifikationen — gælder for den daglige produktionsmængde.

Mærkaten på den færdigpakkede vare indeholder oplysninger om pakkedato og dato for mindste holdbarhed. Ud fra de daglige produktionsoptegnelser kan man finde frem til løbenummeret.

Denne dokumentation, som arkiveres, sikrer, at man kan finde tilbage til alle oplysninger om fremstillingen af et givent færdigt produkt.

4.5. Produktionsmetode:

»Gyulai kolbász« eller »Gyulai pároskolbász« fremstilles af skinke, bov, skank, slag, kam, nakkekam og koge/stegestykke (spareribs) (efter manuel udbening) af den halve svinekrop (uden hoved og tæer) og fast spæk (fri for kirtler) af bestemte krydsninger af svin.

Kødstykkerne (frosset til - 2 til 4 °C eller forkølet til 0 til 7 °C) og spækket (0 til - 7 °C) hakkes på maskine til stykker på 4-6 mm, hvorpå krydderier og nitritsalt tilsættes. Farsen (som har en temperatur på 0 til - 4 °C) fyldes maskinelt i svinetarme eller kunsttarme, der er gennemtrængelige for damp, hvorpå pølserne parvist klippes af i enderne.

Pølserne ryges dernæst over langsomt brændende hårdt træ (primært bøgetræ) i 2-3 dage ved 20 °C i et rum med en relativ fugtighed på 70-90 %.

Efter rygningen konserveres pølserne ved tørring. For at undgå kvalitetstab (skorpedannelse) indstilles parametrene for konservering ved tørring således, at forskellen mellem pølsernes relevative fugtighed ved ligevægt (ERH) og omgivelsernes relative fugtighed ikke er over 4-5 %. Den typiske omgivende temperatur er på 16-18 °C. Den indledende relative fugtighed på 90-92 % reduceres gradvist til 65-70 %. Tørringen fortsætter, indtil vandaktiviteten i pølserne er 0,91, hvilket tager 14-16 dage. Derefter følger en eftermodning, hvor fugtindholdet i det pakkede produkt fordeler sig, skærefladen bliver ensartet, konsistensen mere fast og sej, og hvor farven stabiliseres som følge af de naturlige krydderiers antioxiderende virkning. Disse egenskaber, kombineret med en rund og kraftig smag, giver »Gyulai kolbász« eller »Gyulai pároskolbász« en smag og konsistens i særklasse sammenlignet med andre produkter, der i øjeblikket sælges på markedet.

4.6. Tilknytning:

Præsentation af det geografiske område: Byerne Gyula og Békéscsaba ligger i en af de lavest liggende egne af Ungarn i det sydøstlige hjørne af den store slette henholdsvis 87 og 88 meter over havets overflade. Området har et moderat fastlandsklima, som er karakteristisk for hele den store slette, hvor det kontinentale klima er dominerende, men hvor virkningen af havet, herunder middelhavet, også lader sig mærke en gang imellem. Landskabet og klimaet i regionen omkring Gyula og Békéscsaba er stærkt præget af floderne. Skovene er også vigtige, især Mályvád-skoven nær Gyula, som har en række oprindelige træarter. Regionen kan bryste sig af en lang tradition for kornproduktion og husdyrhold takket være favorable landbrugs- og miljøforhold. Dette heldige sammentræf af gode betingelser har siden 1880'erne gjort Gyula og Békéscsaba og nærmeste omegn til et ideelt sted for markedsfolk at gøre holdt på vejen fra Balkan til markederne i Wien. Især handlende på vej til eller fra dyremarkeder gjorde holdt for at få et kort hvil i området. Skovene og floderne var et ideelt sted, hvor man kunne hvile ud og fodre, vande og bade dyrene. Sårede dyr blev slagtet og forarbejdet i disse byer. De mere driftige slagtere indrettede sig på denne efterspørgsel og på at kunne sørge for et stort antal rejsende. Derved lagde de grunden til byens fremtidige kødforarbejdningsindustri. Slagtermestrene havde i starten af det 20. århundrede opbygget stor ekspertise, og nogle af dem solgte deres produkter på de største nationale og internationale markeder.

Historien bag »Gyulai kolbász« eller »Gyulai pároskolbász« og pølsens renommé: Det var da József Balogh Jr. vandt en guldmedalje på verdensudstillingen i Bruxelles i 1910, at pølsen virkelig blev kendt internationalt. Den virksomhed, som József Balogh etablerede, udviklede sig til en stor familievirksomhed. Den store mekaniserede produktion af »Gyulai kolbász« eller »Gyulai pároskolbász« er knyttet til personen András Stéberl, som i 1912 stod i lære hos József Balogh, hvor han lærte alt om handelen. I 1935 præsenterede pølsemager András Stéberl sine varer på verdensudstillingen i Bruxelles. Hans små »Gyulai kolbász«, som sælges parvis, vandt guldmedaljen. András Stéberl købte en fabrik i midten af byen, hvor han startede den industrielle fremstilling af »Gyulai kolbász« eller »Gyulai pároskolbász« og andre tørrede pølsevarer. Hans fabrik udviklede sig til en af de største kødforarbejdende fabrikker i området med faglært arbejdskraft fra naboområderne. Fremstillingen af »Gyulai kolbász« eller »Gyulai pároskolbász« fortsatte efter 2. verdenskrig og nationaliseringen og virksomhedsfusionerne i kommunisttiden. Adskillige hædersbeviser og priser vidner om, at århundrede gamle traditioner siden er blevet kombineret med ny teknologi og nye teknikker. — Verdensudstillingen i Bruxelles i 1910, guldmedalje, hædersbevis — Verdensudstillingen i Bruxelles i 1935, guldmedalje, hædersbevis — Retten til at anvende emblemet »Kiváló Áruk Fóruma« (for ungarske kvalitetsprodukter) — Prisen »Foodapest Succes« i 2000 — Den ungarske pris for kvalitetsprodukter »Magyar Termék Nagydíj« i 2001 — Huset for ungarsk kvalitet »Magyar Minőség Háza« i 2001, og — særlig pris for eksportudvikling i 2001. Det gode renommé, som »Gyulai kolbász« eller »Gyulai pároskolbász« har, bekræftes af artikler i den nationale og regionale presse.

4.7. Kontrolorgan:

Navn: Békés Megyei Mezőgazdasági Szakigazgatási Hivatal Élelmiszerlánc-biztonsági és Állategészségügyi Igazgatóság (Direktorat for fødevaresikkerhed og dyresundhed under landbrugsforvaltningskontoret i Békés Amt) Adresse: Békéscsaba Szerdahelyi út 2. 5700 MAGYARORSZÁG/HUNGARY Tel. +36 66540240 Fax +36 66547440 E-mail: karpatia@oai.hu

4.8. Mærkning:

—